બુધવારે સંવત 2072ની કારતક સુદ પૂનમે દેવદિવાળી છે. સૂર્યોદય વખતે સવારે 7.39 કલાક સુધી ચૌદશ બાદ પૂનમ શરૃ થશે. આ દિવસે રાજયોગ, સિદ્ધિયોગ અને કુમારયોગ બને છે. કૃતિકા નક્ષત્ર અને મેષ-વૃષભના ચંદ્રમાં દેવદિવાળી મનાવવામાં આવશે. જે રીતે દિવાળીના દિવસે મનુષ્ય લોકમાં સૌ દિવાળી ઉજવીએ છીએ તેમ કારતક સુદ પૂર્ણિમાના દિવસે દેવલોકમાં પણ દિવાળી ઉજવવામાં આવે છે. દેવઊઠી અગિયારસથી દેવદિવાળી સુધી તુલસી વિવાહનું પણ મહત્ત્વ છે. જેમની જન્મકુંડળીમાં લગ્નમાં વિલંબ થવાના યોગ હોય, બે લગ્ન થવાના યોગ હોય, વિવાહ થઇને તૂટવાના યોગ હોય ત્યારે શાસ્ત્રમાં તુલસીવિવાહનું મહત્ત્વ દર્શાવવામાં આવ્યું છે. આ દિવસે પુષ્કરમાં મેળો ભરાઇ છે. સૃષ્ટિના સર્જનકર્તા ભગવાન બ્રહ્માજીની પૂજાનું પણ વિશેષ મહત્ત્વ છે. સાથે સાથે આ દિવસે જ ગુરુનાનક જયંતી હોવાથી દેવદિવાળીનું મહત્ત્વ ખૂબ જ વધી જાય છે. સંપૂર્ણ કારતક મહિનાનું સ્નાન પણ આ દિવસે પૂર્ણ કરવામાં આવે છે. ધર્મશાસ્ત્ર પ્રમાણે કારતક સુદ પૂનમના દિવસે ગંગાસ્નાન અને દીપદાનનું પણ મહત્ત્વ છે.